Diari Oficial de la Generalitat Valenciana


Sumari del DOGV 7955, del 11-01-2017 (2016/9918)

RESOLUCIÓ de 17 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 142/15-AIA les Coves de Vinromà.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7955

Data del DOGV
:   11-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9918


Data del document
:   17-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 142/15-AIA les Coves de Vinromà. [2016/9918]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 142/15-AIA Les Coves de Vinromà.  
  
«Declaració d'impacte ambiental  
Expedient: 142-2015-AIA.  
Títol: «Ampliació de granja porcina d'engreix».  
Promotor: Juan Carlos Sales Gargallo.  
Òrgan substantiu: Ajuntament de les Coves de Vinromà.  
Localització: parcel·les 188 i 202 del polígon 12 de les Coves de Vinromà (Castelló).  
  
Descripció del projecte  
L'objecte del projecte és l'ampliació d'una explotació porcina d'engreix de 1.150 places per a aconseguir una capacitat productiva de 2.500 animals. L'actual explotació compta amb llicència d'obertura de l'any 1999.  
La nau existent té una superfície de 1.440 m² (180x8,0), murs de càrrega de blocs de formigó i coberta a una aigua i sòl format per solera de formigó de 15cm. Per a ampliar la capacitat productiva es construirà una nau de 1.209,6 m² (84,00x14,4) capaç d'albergar-hi 1.350 animals i un magatzem-vestuari de 64 m².  
Per a la construcció de la nova nau es procedirà al desbrossament i aclarida del terreny, excavació i retirada de la terra vegetal. L'estructura de la nau estarà formada per elements prefabricats de formigó armat amb coberta a dos aigües. El paviment de la nau estarà format per solera de formigó amb fibra de polipropilé o semblant de 15 cm de grossària.  
  
L'activitat productiva consistirà en l'engreixament d'animals des d'un pes de 20 Kg fins a un pes aproximat de 100 Kg. Una vegada aconseguit el pes adequat es retiraran els animals i es realitzarà un buit sanitari d'1 mes en què s'escometran tasques de neteja i desinfecció de les instal·lacions.  
Es preveu un consum d'aigua de 2.100 m³/cicle de cria que serà subministrada a través de la xarxa municipal d'aigua potable. Cada 5,5 mesos, després de cada cicle de cria es realitzarà una neteja de l'explotació.  
La calefacció actualment existent és de carbó. No obstant això, s'estan iniciant les actuacions necessàries per a substituir les instal·lacions existents per calderes de biomassa que donarien un balanç neutre en les emissions de CO2. En les noves instal·lacions el sistema de calefacció serà a través de la utilització de biomassa. Per al funcionament de la instal·lació es comptarà amb instal·lació solar i grup electrogen.  
L'explotació compta amb una assegurança de tractament i eliminació de cadàvers que s'ampliarà.  
Es calcula una producció de purins de 5.375 m³/any i la capacitat mínima d'emmagatzematge és de 1.344 m³/trimestre.  
La nova nau comptarà amb 4 fosses impermeabilitzades amb capacitat de 672 m³. La nau existent compta amb un volum d'emmagatzematge de 216 m³ i té una capacitat total en les naus de 888 m³. Per a completar la capacitat d'emmagatzematge es construirà una bassa exterior de 500 m³ de capacitat amb impermeabilització a base de làmina d'EPDM o PEAD de 1,5 mm de grossària sobre geotèxtil. La capacitat total d'emmagatzematge serà de 1.388 m³, suficient per a albergar-hi els purins produïts durant 3 mesos.  
La riquesa en nitrogen dels purins produïts és de 7,25 Kg/N/plaça/any per això el nitrogen produït en l'explotació serà de 18.125 Kg N/any. L'aplicació dels purins es realitzarà respectant el codi valencià de bones pràctiques agràries.  
Per a la gestió dels purins s'aporten les següents superfícies de cultiu (total aproximat): fruiter de secà (123,5 Ha), oliverar (49,51 Ha), vinya (0,79 Ha), cultiu de secà (11,3 Ha), cultiu de regadiu (2,59 Ha), taronger (3,2 Ha), garrofera (24,38 Ha).  
L'època de repartiment s'ajustarà a les necessitats dels distints cultius i serà:  
- Garrofera: maig-agost.  
- Cultiu de secà: juliol-setembre.  
- Cultiu regadiu: juliol-setembre.  
- Fruiter secà: octubre-març.  
- Cítrics: març-setembre.  
- Olivera de secà: març-maig.  
- Vinya secà: abril-juliol.  
Les aplicacions previstes es realitzaran en els termes municipals de les Coves de Vinromà, la Torre d'en Doménec i Vilanova d'Alcolea.  
D'acord amb aquest pla d'adobament la capacitat de les fosses seria suficient per a emmagatzemar els purins en els mesos en què no és recomanable la seua aplicació en camp.  
  
Tramitació administrativa  
- El 15 de desembre de 2015 té entrada en el Servici d'Avaluació d'Impacte Ambiental documentació de l'expedient d'ampliació d'explotació porcina als efectes de l'inici de l'expedient d'avaluació d'impacte ambiental.  
- El 28 de gener de 2016, en compliment de l'article 21 de la Llei 6/2014, de prevenció, qualitat ambiental i control ambiental d'activitats a la Comunitat Valenciana, el Servei d'Avaluació d'Impacte Ambiental emet un informe d'abast i continguts de l'estudi d'impacte ambiental.  
  
- El 2 de maig de 2016 l'òrgan substantiu remet expedient als efectes de l'emissió de la preceptiva declaració d'impacte ambiental.  
- L'11 de juliol de 2016 i una vegada realitzada l'anàlisi tècnica de l'expedient se sol·licita esmena i aclariment del pla de gestió de purins.  
  
- El 19 de setembre de 2016 es rep la documentació sol·licitada que és concorde amb el que sol·licita.  
L'expedient conté:  
- Certificat de compatibilitat urbanística de 12 de novembre de 2014.  
- Informe de 21 de novembre de 2014, de la Direcció Territorial de Castelló en relació amb la Llei 5/2014 d'ordenació del territori, urbanisme i paisatge en sentit favorable.  
- Còpia de la justificació de disponibilitat d'aigua.  
- Còpia de llicència d'obertura de granja porcina.  
- Còpia de la inscripció en l'associació d'usuaris de casetes de cadàvers de bestiar no boví.  
- Còpia del contracte d'arreplega i transport de residus sanitaris i especials ramaders.  
- Permís escrit dels propietaris de les parcel·les on s'utilitzaran els purins amb fins agrícoles.  
  
Informació pública:  
La informació pública es va realitzar per mitjà de publicació d'anunci en el Butlletí Oficial de la Província de Castelló de data 19 de març de 2016, inserció d'anunci en el tauler d'edictes de l'ajuntament i notificació a veïns contigus per un període de 30 dies.  
Durant el període d'informació pública no es van produir al·legacions.  
  
Informes sectorials  
- Informe de 5 d'abril de 2016, de la Confederació Hidrogràfica del Xúquer en el qual s'indica que les obres de construcció de la instal·lació ramadera no requereixen autorització de l'organisme de conca per estar ubicades fora de la zona de policia de llit públic.  
- Informe favorable de la Direcció General de Cultura i Patrimoni de 21 de juliol de 2016 als efectes de l'article 11 de la Llei 4/1998, del patrimoni cultural valencià.  
  
Consideracions ambientals  
Es destaquen els aspectes següents de l'estudi d'impacte ambiental:  
1. La parcel·la on s'ubicarà l'explotació s'emmarca en una zona caracteritzada per la presència de parcel·les amb cultius de secà. La parcel·la on s'ubicarà la nova nau es troba ocupada per ametlers de secà.  
  
Dins del terme municipal de les Coves de Vinromà es localitza el LIC Serra d'en Galceran situat a 2,2 km de l'explotació. Dins del terme municipal i a 1,46 km de l'explotació es troba la cova del Mas d'Abat arreplegada en el catàleg de coves de la Comunitat Valenciana.  
  
L'element més característic de l'àmbit d'actuació és el barranc de la Valltorta que circula a l'oest de l'explotació.  
Els municipis on s'aplicaran els purins no estan inclosos dins de les zones designades vulnerables a la contaminació per nitrats.  
Quant a les zones inundables, es localitza en la parcel·la 202 una àrea afectada per perillositat geomorfològica. Les construccions existents queden fora d'aquesta àrea i hi ha un desnivell considerable entre el barranc i la parcel·la on s'ampliarà l'explotació per això es considera que no hi ha afecció.  
L'explotació no serà visible i queda oculta pels cultius existents. Només podria ser observable des de punts molt elevats.  
Referent a la contribució de l'activitat a l'agreujament del canvi climàtic s'ha realitzat el càlcul de les emissions d'amoníac (NH3), òxid nitrós (N2O), metà (CH4) per a l'explotació actual i l'increment produït per l'augment de l'explotació.  
Es calcula que actualment es produeixen 10.800 Kg/any de metà, 50,049 Kg d'òxid nitrós i 6.283,255 Kg d'amoníac. Les emissions totals amb l'ampliació de l'explotació seran de 23.478,42 Kg de metà, 108,803 Kg d'òxid nitrós i 13.659 Kg d'amoníac.  
Quant a les alternatives per a la gestió dels purins s'assenyala la separació sòlid-líquid que permetria concentrar en la fracció sòlida el 80 % del fòsfor i el 50 % del nitrogen facilitant-ne la gestió, compostatge que seria aplicable a materials de tipologia sòlida, digestió aeròbica aplicat a residu líquid, digestió anaeròbia per a la producció de biogàs, i altres. No obstant això, es considera que el sistema de gestió més econòmica és l'ús com a adob orgànic, gestió que queda justificada per la demanda del producte per a l'agricultura.  
  
Quant a la qualitat actual de les aigües del municipi, les anàlisis realitzades mostren que els nivells de nitrat són correctes i es troben per davall dels límits permesos.  
2. Es destaquen els impactes ambientals següents:  
- Disminució de la qualitat de l'aire a causa de la generació de pols en la fase d'obres per increment de gasos de combustió i per generació de males olors a causa de la gestió dels purins.  
- Contaminació acústica: l'increment del nivell de soroll es produirà pel trànsit de vehicles, vibracions de la maquinària, presència d'animals.  
  
- Pèrdua de sòl fèrtil i reducció de la seua fertilitat, augment de l'erosió antròpica, alteració de les condicions biològiques del sòl.  
- Disminució de la qualitat de l'aigua subterrània.  
- Degradació de la coberta vegetal.  
- Desplaçament de la fauna.  
- Millora de la qualitat de vida per creació d'ocupació.  
Una vegada valorades les accions del projecte i els impactes causats, l'estudi d'impacte ambiental indica que les accions més perjudicials sobre el medi ambient són el desbrossament del terreny i les excavacions. A causa de l'escassa visibilitat de l'explotació, l'impacte sobre el paisatge no es considera rellevant.  
  
Mesures preventives i correctores, es destaquen les següents:  
- Trasplantament de la vegetació afectada.  
- Extracció de la capa fèrtil del sòl i utilització per a la realització de plantacions per a la mitigació de l'impacte visual.  
- Compliment de la normativa sobre protecció de les aigües per nitrats, construcció de fosses de purins estanques.  
- No s'aplicaran purins en terres arenoses, amb mal drenatge, amb aigua superficial ni quan hi haja previsió de pluges.  
- La bassa de purins comptarà amb una alçària de resguard de manera que en cas de pluges no hi haja vessaments.  
L'estudi d'impacte ambiental inclou un capítol dedicat a descriure les condicions en què hauran de realitzar-se les mesures correctores.  
  
Programa de vigilància ambiental  
- Fase d'obres: s'utilitzaran els accessos existents, s'instruirà el personal d'obra sobre bones pràctiques ambientals, s'habilitarà un lloc d'arreplega de residus d'obra.  
- Fase de funcionament: es revisarà anualment la impermeabilitat de les fosses i bassa de purins, es controlarà diàriament el consum d'aigua, es vigilarà el funcionament correcte de la xarxa de pluvials, setmanalment es vigilarà la neteja de l'explotació.  
  
Consideracions de l'òrgan ambiental  
Com a aspectes complementaris a l'anàlisi realitzada es destaca:  
Com a elements més característics del territori destaca la presència del barranc de la Valltorta i la cova del Mas d'Abat que alberga fauna troglòbia i està inclosa en el catàleg de coves de la Comunitat Valenciana (Decret 65/2006) i on s'han trobat restes pertanyents al bronze valencià. La cova es troba a uns 1.500 metres de l'explotació. Consultada la documentació del catàleg de coves i sent la superfície de protecció d'1 Ha equivalent a un radi de 56,4 metres, no s'esperen impactes directes sobre aquesta si bé hauran d'establir-se precaucions sobre els possibles impactes indirectes (gestió de purins).  
En el barranc de la Valltorta, en la proximitat de l'explotació, no s'han localitzat hàbitats prioritaris. Les instal·lacions existents de l'explotació es troben en terreny forestal, mentres que les noves s'ubiquen a menys de 500 metres de terreny forestal per això hauran de tindre's en compte les mesures preventives necessàries perquè tant en la fase d'obres com en la fase de funcionament no es generen riscos sobre la vegetació forestal.  
Quant als impactes que es generaran es considera de rellevància l'augment de l'emissió de gasos d'efecte d'hivernacle i la possible contaminació dels recursos subterranis per nitrats degut a efectes no previstos per l'adobament o a la realització de pràctiques no adequades.  
Revisada la gestió de purins que es realitzarà, cal indicar que amb la successiva aportació de parcel·les, l'explotació complirà els criteris generals establits en el codi valencià de bones pràctiques agràries aprovat per Ordre 7/2010 de la Conselleria d'Agricultura, Pesca i alimentació.  
Finalment, cal indicar que aquesta declaració d'impacte ambiental arreplegarà alguns aspectes de prevenció en relació amb l'augment de l'efecte d'hivernacle.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'annex I, grup 1.a) de la Llei 21/2013, de 9 de desembre, d'avaluació ambiental i annex I.h del Decret 162/1990, pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
  
Per tot això es resol:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte «d'ampliació de granja porcina d'engreix» en les parcel·les 188 i 202 del polígon 12 de les Coves de Vinromà (Castelló) sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. Gestió dels purins:  
a) A fi de realitzar els treballs de gestió, el tècnic responsable del projecte transformarà les dosis de nitrogen a un paràmetre fàcilment comprensible com bótes (o part) per unitat de superfície.  
b) Sempre hi haurà un equilibri entre la superfície on s'aplicaran els purins, la producció i la capacitat d'emmagatzematge, el promotor del projecte haurà de realitzar les actuacions que siguen necessàries (augment de la capacitat d'emmagatzematge, augment del nombre de parcel·les, gestió per mitjà de gestor autoritzat, etc.) per a garantir aquest equilibri.  
c) Qualsevol variació en parcel·les, dosi d'aplicació o modificació de la capacitat d'emmagatzematge haurà de ser comunicada a l'Ajuntament de les Coves de Vinromà i al Servei d'Avaluació d'Impacte Ambiental.  
d) El tècnic responsable del projecte haurà d'informar l'empresari ramader sobre les bones pràctiques a realitzar en l'ús dels purins com a adob agrícola. En cas necessari recordarà les bones pràctiques establides en el codi valencià de bones pràctiques agràries aprovat per Ordre 7/2010 de la Conselleria d'Agricultura, Pesca i Alimentació i recomanarà als usuaris dels purins que sol·liciten l'auxili de les oficines comarcals de l'òrgan competent en agricultura i ramaderia per a la realització de plans de gestió o plans d'adobament.  
e) Una vegada realitzada l'aplicació dels purins aquests se soterraran com més prompte millor.  
f) Els purins es gestionaran preferentment, sempre que siga possible, a través de planta de tractament.  
2. Es controlarà la dieta dels animals i les condicions de les naus a fi de reduir l'emissió de gasos d'efecte d'hivernacle.  
3. Es tindrà especial atenció en totes les operacions que puguen afectar el barranc de la Valltorta evitant que qualsevol material puga ser arrossegat cap al barranc.  
4. Respecte a l'entorn de la cova del Mas d'Abat, s'evitarà realitzar operacions de gestió de purins en el seu perímetre de protecció i s'evitarà el trasbals de bótes en els seus voltants.  
5. La bassa de purins es construirà a la major distància possible del barranc. Es tindrà especial atenció a respectar l'alçària de resguard establint una vigilància addicional en època de pluja.  
6. En relació amb el risc d'incendis:  
a) Es respectarà el Decret 7/2004, de 23 de gener, del Consell de la Generalitat, pel que aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
b) Es tindran en compte les directrius de l'article 32 del PATFOR (pla d'acció territorial forestal de la Comunitat Valenciana) amb la inclusió en el projecte d'actuacions o elements de protecció enfront del foc en els termes de l'article mencionat.  
7. Les aigües residuals es gestionaran a través de l'EDAR més pròxima.  
  
Segon  
La declaració d'impacte ambiental no serà objecte de cap recurs sense perjudici dels que, si és el cas, pertoquen en via administrativa i judicial davant de l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 6 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 17 de novembre de 2016.- El director general de Medi Natural i d'Avaluació Ambiental: Antoni Marzo i Pastor.